**Forslag til:**

**Inatsisartutlov om turistvirksomhed, om zoneinddeling m.v. for erhvervsmæssig virksomhed og begrænsning i adgang til visse områder**

**Kapitel 1**

*Anvendelsesområde og definitioner*

**§ 1.** Inatsisartutloven finder anvendelse på turistvirksomhed og for erhvervsmæssig virksomhed.

*Stk. 2.* Inatsisartutloven finder endvidere anvendelse på generel færden og ophold i visse områder.

*Stk. 3.*  Inatsisartutloven finder ikke anvendelse på aktiviteter omfattet af koncessioner i medfør af inatsisartutlov om koncession til turistvirksomhed i udvalgte områder.

*Stk. 4.* Naalakkersuisut kan fastsætte nærmere bestemmelser om specifikke brancher, der er undtaget fra denne inatsisartutlov.

**§ 2.** Ved turistvirksomhed forstås i denne inatsisartutlov den samlede økonomiske aktivitet og drift, der har til formål at tilbyde tjenesteydelser fortrinsvist til turister, med et kommercielt formål.

*Stk. 2.* Ved en turistaktør forstås i denne inatsisartutlov en fysisk eller juridisk person, som har fået udstedt en autorisation efter denne inatsisartutlovs § 3, stk. 2.

*Stk. 3*. Ved en turist forstås i denne inatsisartutlov en person, der rejser til et sted uden for personens normale opholdssted eller bopæl, og hvor hele eller dele af rejsen sker med fornøjelse, rekreation eller ferie for øje, og som erhverver tjenesteydelser i den anledning.

**Kapitel 2**

*Autorisationer til turistvirksomhed*

**§ 3.** Naalakkersuisut træffer afgørelse om udstedelse af autorisation til en fysisk eller juridisk person, der søger om tilladelse til at drive turistvirksomhed.

*Stk. 2.* Det er en betingelse for at udøve turistvirksomhed, at den fysiske eller juridiske person har ansøgt om og har fået udstedt en autorisation af Naalakkersuisut, jf. stk. 1.

*Stk. 3.* Turistaktører må alene udøve turistvirksomhed inden for rammerne af den udstedte autorisation. Naalakkersuisut fastsætter i meddelelsen om autorisation de nærmere vilkår herfor, herunder om autorisationen tildeles for en tidsubegrænset eller tidsbegrænset periode, samt om autorisationen kun gælder for nærmere bestemte områder i Grønland.

*Stk. 4.*  En ansøger om autorisation til udøvelse af turistvirksomhed skal i hele autorisationsperioden opfylde de krav, der følger af denne inatsisartutlovs §§ 8-12, bestemmelser udstedt i medfør af § 13, samt vilkår fastsat i autorisationen udstedt af Naalakkersuisut.

*Stk. 5.* En autorisation jf. stk. 1 bortfalder uden varsel, hvis turistaktøren ikke udøver turistvirksomhed inden for rammerne af den udstedte autorisation i en sammenhængende periode på 1 år.

*Stk. 6.* En autorisation kan overdrages med forudgående skriftlig tilladelse fra Naalakkersuisut.

*Stk. 7.*  Naalakkersuisut kan offentliggøre, hvilke aktører der har gyldig autorisation samt varigheden af denne autorisation på en online platform.

*Stk. 8.* Fysiske eller juridiske personer, der anvender motoriserede fartøjer, som fragter turister til eller fra Grønland, er undtaget fra kravet om autorisation for så vidt angår denne ydelse samt øvrige aktiviteter ombord på det motoriserede fartøj, som er relateret til befragtningen.

**§ 4.** Naalakkersuisut kan i særlige tilfælde dispensere fra kravene i denne inatsisartutlovs §§ 8-12, bestemmelser fastsat i medfør af denne inatsisartutlov og autorisationsvilkår.

**§ 5.** Ansøgere om autorisation til udøvelse af turistvirksomhed og turistaktører skal meddele alle oplysninger, som Naalakkersuisut vurderer er nødvendige til myndighedsbehandling af aktiviteter omfattet af inatsisartutloven og autorisationer samt ved tilsyn heraf.

*Stk. 2*. Naalakkersuisut kan dele oplysningerne, jf. stk. 1, med offentlige myndigheder og selvstyreejede selskaber.

**§ 6.** Naalakkersuisut kan fastsætte nærmere regler om kravene til og procedurerne for udstedelse af autorisation til at udøve turistvirksomhed i Grønland, herunder krav om rapporteringspligt for turistaktører og om meddelelse af oplysninger i øvrigt.

**§ 7.** Naalakkersuisut kan overdrage sine forpligtelser i forbindelse med og beføjelserne til udstedelse af autorisation efter § 3, tilsyn efter § 15, stk. 1 og 2, samt meddelelse af påbud efter § 15, stk. 3, eller § 16, stk. 1, efter denne inatsisartutlov til et andet organ.

*Stk. 2.* Det organ, som får overdraget forpligtelser og beføjelser i medfør af stk. 1, vil i relation til disse forpligtelser og beføjelser være omfattet af forpligtelserne i landstingslov om sagsbehandling i den offentlige forvaltning samt af almindelige forvaltningsretlige principper.

*Stk. 3.* Naalakkersuisut kan fastsætte nærmere regler om tilsyn samt om klageadgang i det tilfælde, at forpligtelserne og beføjelserne overdrages til et andet organ.

**Kapitel 3**

*Rettighedshavere*

**§ 8.** Autorisation til udøvelse af turistvirksomhed kan kun meddeles til en person, der opfylder følgende krav:

1) Personen har folkeregisteradresse i Grønland.

2) Personen er fuldt skattepligtig til Grønland.

3) Personen har fuld rådighed over sin formue og er herunder ikke i betalingsstandsning eller under konkurs.

**§ 9.** Autorisation til udøvelse af turistvirksomhed kan kun meddeles til et selskab, der opfylder følgende krav:

1) Selskabet er et aktieselskab, et anpartsselskab eller et personselskab, med hjemsted i Grønland.

2) Mindst 2/3 af aktie- eller anpartsselskabets kapital ejes direkte eller indirekte af enkeltpersoner, som har folkeregisteradresse i Grønland og er fuldt skattepligtig til Grønland. Enkeltpersonerne må ikke være under konkurs, insolvens- eller likvidationsbehandling.

3) Mindst 2/3 af deltagerne i et personselskab skal ligeledes være personer, der har folkeregisteradresse i Grønland og er fuldt skattepligtig til Grønland. Deltagerne må ikke være under konkurs, insolvens- eller likvidationsbehandling. Mindst 2/3 af et personselskab skal været ejet af personer, der har folkeregisteradresse i Grønland og er fuldt skattepligtig til Grønland. Enkeltpersonerne må ikke være under konkurs, insolvens- eller likvidationsbehandling.

4) Aktie- eller anpartsselskabet har fuld rådighed over sin formue. Selskabet må ikke være under konkurs, insolvens- eller likvidationsbehandling.

5) Aktie- og anpartsselskabets ejere, der direkte eller indirekte ejer mere end halvdelen af stemmerettighederne i selskabet, har folkeregisteradresse i Grønland og er fuldt skattepligtige i Grønland.

**Kapitel 4**

*Sikkerhedsplaner*

**§ 10.** Det er en forudsætning for at få udstedt en autorisation til turistvirksomhed, at ansøgeren har udarbejdet en skriftlig sikkerhedsplan for de forskellige typer af ydelser og aktiviteter, der påtænkes udbudt, og som er rettet mod turister. Forudsætningen gælder, uanset om pågældende ansøger sælger ydelsen af aktiviteten direkte til en turist eller gennem en tredjepart.

*Stk. 2.* Sikkerhedsplanen skal til enhver tid være tilgængelig skriftligt på grønlandsk og engelsk.

*Stk. 3.*  En sikkerhedsplan skal være sammensat af en risikovurdering og beredskabsplan. Enhver, der tilbyder organiserede aktiviteter inden for grønlandsk territorium, er ansvarlig for at opdatere sikkerhedsplanen regelmæssigt og så snart, det er nødvendigt.

*Stk. 4.* Risikovurderingen skal være målrettet mod deltagerne og omfatte en vurdering af de potentielle risici forbundet med en bestemt aktivitet, og risikovurderingen skal være egnet til at bibringe deltagerne en klar og omfattende information om de vigtigste risikofaktorer. Ved tilrettelæggelse af en aktivitet skal risikovurderingen lægges til grund for udvælgelse af medarbejdere, herunder rejseledere, for tidspunktet for turen, for vurdering af ydre forhold, for valg af udstyr m.v.

*Stk. 5.*  Beredskabsplanen skal være baseret på risikovurderingen af aktiviteten og skal indeholde:

1) en beskrivelse af foranstaltninger, der skal træffes i tilfælde af overhængende fare eller ulykke,   
2) oplysninger om krav til viden, erfaring og færdigheder hos de ansatte, der er involveret i aktiviteten, og

3) hvordan ansøgerens ansatte reagerer på fare, herunder med hensyn til kommunikation.

**Kapitel 5**

*Ansvar, forsikringsdækning og anden sikkerhedsstillelse*

**§ 11.** Turistaktører skal erstatte skader, der forvoldes ved den udøvede turistvirksomhed efter § 3, stk. 2, også selvom skaden er hændelig.

*Stk. 2.* Har skadelidte ved forsæt eller grov uagtsomhed medvirket til skaden, kan erstatningen nedsættes eller bortfalde. Det samme gælder, hvis skaden er af bagatelagtig karakter.

**§ 12.** Turistaktørers turistvirksomhed omfattet af denne inatsisartutlov skal være dækket af en ansvarsforsikring eller anden sikkerhedsstillelse.

*Stk. 2.* Naalakkersuisut kan fastsætte nærmere regler om krav til forsikringsdækning og sikkerhedsstillelse efter stk. 1.

**Kapitel 6**

*Bæredygtighed*

**§ 13.** Naalakkersuisut kan fastsætte regler om krav til bæredygtighed i udøvelsen af turistvirksomhed som et vilkår for autorisation efter denne inatsisartutlov.

**Kapitel 7**

*Refusion af myndighedsudgifter*

**§ 14.** Naalakkersuisut kan opkræve betaling fra ansøgere om autorisation til udøvelse om udøvelse af turistvirksomhed og turistaktører, udøvere af erhvervsmæssig virksomhed samt andre subjekter for de udgifter, der er forbundet med sagsbehandling, anden myndighedsbehandling efter inatsisartutloven og regler udstedt i medfør af denne inatsisartutlov.

*Stk. 2.* Betalingen kan opkræves som gebyrer eller udgiftsrefusion.

*Stk. 3.* Naalakkersuisut skal fastsætte nærmere regler om refusion af myndighedsudgifter efter stk. 1.

**Kapitel 8**

*Tilsyn, påbud og tilbagekaldelse af autorisation til turistvirksomhed*

**§ 15.** Naalakkersuisut fører tilsyn med turistaktørers overholdelse af inatsisartutloven, regler fastsat i medfør af denne inatsisartutlov og autorisationsvilkår.

*Stk. 2.* Naalakkersuisutmedarbejdere har til enhver tid uden retskendelse mod behørig legitimation adgang til alle dele af virksomheder og aktiviteter omfattet af denne inatsisartutlov, i det omfang det er påkrævet for at gennemføre tilsynsopgaver.

*Stk. 3.* Naalakkersuisut kan påbyde turistaktører at udlevere de oplysninger, som er nødvendige for udførelsen af opgaver efter inatsisartutloven og regler fastsat i medfør af denne inatsisartutlov.

**§ 16.** Naalakkersuisut kan meddele turistaktører påbud om overholdelse af inatsisartutloven, regler fastsat i medfør af denne inatsisartutlov og autorisationsvilkår.

*Stk. 2.* Naalakkersuisut kan tilbagekalde en autorisation udstedt i henhold til denne inatsisartutlov, hvis turistaktøren undlader at efterkomme et påbud efter inatsisartutloven.

*Stk. 3.* Naalakkersuisut kan bekendtgøre tilbagekaldelsen, jf. stk. 2, offentligt.

**Kapitel 9**

*Zoneinddeling m.v. for erhvervsmæssig virksomhed og begrænsning i adgangen til visse områder*

**§ 17.** Naalakkersuisut kan fastsætte nærmere regler om begrænsningen i adgangen til visse områder, og om at erhvervsmæssig virksomhed kun kan finde sted i nærmere bestemte områder, i nærmere fastlagte perioder eller under overholdelse af særlige vilkår.

**Kapitel 10**

*Sanktioner*

**§ 18.** Bøde kan idømmes den, der forsætligt eller groft uagtsomt:  
1) Udøver turistvirksomhed uden autorisation efter § 3, stk. 2.

2) Overtræder vilkår for autorisation meddelt efter inatsisartutloven, regler fastsat i medfør af denne inatsisartutlov eller autorisationsvilkår.

3) Afgiver urigtige eller vildledende oplysninger eller fortier oplysninger, som en myndighed har krav på efter § 5, stk. 1-2.

4) Forhindrer en myndighed adgang til dele af virksomheder og aktiviteter omfattet af denne inatsisartutlov efter § 15, stk. 2.

5) Undlader at efterkomme påbud meddelt efter § 15, stk. 3, eller § 16, stk. 1.

*Stk. 2.* Der kan under særligt skærpende omstændigheder idømmes foranstaltninger for overtrædelse af stk. 1, nr. 1, efter Kriminallov for Grønland.

*Stk. 3*. Hvor inatsisartutloven eller forskrifter udstedt i medfør af denne inatsisartutlov hjemler fastsættelse af bøde, kan bøden pålægges en juridisk person efter reglerne i Kriminallov for Grønland.

*Stk. 4*. For forskrifter udstedt i medfør af § 6, § 12, stk. 2, § 13 og § 17, kan der fastsættes foranstaltninger i form af bøde efter reglerne i Kriminallov for Grønland.

*Stk. 5*. Ved overtrædelse af inatsisartutloven eller regler fastsat i medfør af loven kan der ske konfiskation efter reglerne i kriminallov for Grønland. Konfiskation sker til fordel for landskassen.

*Stk. 6*. Bøder, der idømmes i medfør af denne inatsisartutlov eller regler fastsat i medfør af denne inatsisartutlov, tilfalder landskassen.

**Kapitel 11**

*Domstolsprøvelse*

**§ 19.** En afgørelse om forhold omfattet af inatsisartutloven kan indbringes for domstolene inden for en frist på 6 måneder, efter afgørelsen er meddelt parten.

*Stk. 2.* Sager omfattet af inatsisartutloven anlægges ved Retten i Grønland som 1. instans.

**Kapitel 12**

*Ikrafttrædelses- og overgangsbestemmelser*

**§ 20.** Inatsisartutloven træder i kraft den 1. januar 2025.

*Stk. 2.* Inatsisartutloven finder til og med 1. januar 2026 ikke anvendelse på turistvirksomhed, der lovligt udøves på tidspunktet for inatsisartutlovens ikrafttræden.

*Grønlands Selvstyre, den xx. xxx 2024*

Formand for Naalakkersuisut